Paîs Catalans: pas indenant pal ricognossiment des selezions nazionâls
Il Tribunâl di Arbitraç Sportîf al à decidût che se la federazion internazionâl di une cierte dissipline sportive e permet a plui di une scuadre dal stes stât di partecipâ aes competizions internazionâls, la legjislazion statâl no pues impedîlu. La sentence dal Tribunâl e je la rispueste al ricors fat indenant des autoritâts sportivis spagnolis par impedî che la rapresentative catalane di bowling e cjapi part aes garis internazionâls. Si trate di un precedent impuartant che, in plui dal bowling, al varès di permeti aes selezions catalanis e di altris nazions cence stât di partecipâ aes competizions internazionâls in almancul 47 sports diferents, tra chescj ancje il basket e la atletiche. Dut câs, al è probabil che, cundut de sentence, la strade no sarà di rive jù par vie des pressions di cetantis federazions sportivis statâls che no vuelin rinunciâ a atletis impuartants. Par chel che al rivuarde il balon, la situazion e je inmò plui grivie par vie che la FIFA e proibìs in maniere esplicite la partecipazion di plui di une scuadre par stât, fûr che tal câs dal Ream Unît. La presince di cuatri rapresentativis diviersis par Ingletiere, Scozie, Gales e Irlande dal Nord e je stade considerade une sorte di ricognossiment pal paîs tignût par patrie dal balon. Dut câs si trate di une teorie clopadice dal moment che aes manifestazions internazionâls a partecipin ancje altris rapresentativis di nazions no indipendentis tant che lis Fær Øer e la Palestine.
Font: Nationalia, 25/04/08
fur_Latn fur_Latn fra_Latn